I et laboratorieforsøk fant Barbro at lave doser av det omdiskuterte lusemiddelet hydrogenperoksid førte til at små sukkertareplanter gikk i oppløsning. En fortynning ned til 5% av den dosen som blir brukt i laksemerdene – behandlingsdosen - og som blir sluppet ut i miljøet, viste seg å være dødelig. Behandlingsdosen blir fort tynnet ut i sjøvann, men en uheldig kombinasjon av vind- og strømretning kan føre til at skadelige doser av hydrogenperoksid når nærliggende sukkertareskoger.
Næringssaltene som blir sluppet ut fra oppdrettsanlegg kan være en ekstra matressurs for marine planter og dyr. Doktorgraden til Barbro tyder på at tare ikke kan nyttiggjøre seg av denne ekstra næringen. Ved å ta månedlige målinger gjennom ett år, fant hun at veksten til unge sukkertareplanter ikke forandret seg når de vokste rett ved siden av oppdrettsanlegg.